**Atzīmējot projekta «Latvijas skolas soma» trīs gadu jubileju, mūziķis, komponists un producents Jānis Ķirsis, kurš bija šā projekta atklāšanas koncerta mākslinieciskais vadītājs, Latvijas skolu audzēkņiem piedāvā koncertlekciju «Mūsu stāsts par Rīgu».**

Rīgas Teikas vidusskolas skolēni un skolotāji to noskatījās pašā mācību gada sākumā-9.septembrī. Vislielākais prieks un gandarījums bija par to, ka koncerti varēja notikt klātienē- RTV Svētku laukumā. Jau pagājušo gadu skolēnu izteikumos bija rakstīts- **Teikas skolēniem vislabāk patīk klātienes koncerti un teātris!!!**

Koncerta laikā aktīvākie skolēni varēja gan izdziedāties, gan izdejoties…

Tas bija aizraujošs, muzikāli izzinošs ceļojums laikā un telpā, kas vēstīja par Latvijas galvaspilsētas Rīgas kā kultūras norišu lielpilsētas vēsturi, tagadni un nākotni. Koncertlekcijas laikā Jānis kopā ar dziedātāju un mūziķi Rūtu Dūdumu-Ķirsi iepazīstināja mūs ar Rīgas pirmsākumiem: leģendu par «Lielo Kristapu», Augusta Deglava romānu «Rīga», ar citiem nostāstiem un vēsturiskajiem notikumiem;  tāpat abi mūziķi aicināja iepazīt šā brīža Rīgu un arī aizceļot nākotnē.

«Viens no būtiskākajiem  mūsu sagatavotās koncertlekcijas vēstījumiem ir ne tikai iepazīstināšana ar Rīgas kultūras procesiem vēstures un šodienas kontekstā, bet arī ļaut vaļu iztēlei un iesaistīties dialogā koncertlekcijas laikā (kā arī uzdevums pēc lekcijas noklausīšanās), ikkatram no skolēniem radot savu stāstu par «Rīgu nākotnē»: mākslas darbi, literatūra, arhitektūra un citas radošas izpausmes, kas veicinātu atgriezenisko saiti ar skolniekiem,» tā uzsver J. Ķirsis.

Programmā iekļauta mūzika, kas tiešā veidā atspoguļo vēstures un mūsdienu notikumus Rīgā: gregoriskie dziedājumi, Riharda Vāgnera mūzikas piemēri, vācu, zviedru tautas melodijas,  latviešu tautasdziesmas «Rīga dimd”, «Rīga, mana baltā Rīga», «Pūt, vējiņi», latviešu komponistu darbi – Mārtiņa Brauna «Saule, Pērkons, Daugava»; «Es zinu, Tu esi» (labdarības akcijas «Dod Pieci» himna), «Tavs karogs», kā arī citas iemīļotas komponistu Imanta Kalniņa, Renāra Kaupera, Jāņa Lūsēna u.c. dziesmas.

***RTV skolēnu un skolotāju atsauksmes pēc koncertlekcijas:***

“Bija par īsu, bet jautri padejojām. Skaistas balsis dziedātājiem.” **10.c klase**

“Mums patika visas dziesmas, patika dejot ar draugu. Tagad zinām, kuri komponisti dzīvo Rīgā.” **1.b klase**

“Man pasākums ļoti patika. Viņi ļoti skaisti dziedāja, varēja arī izkustēties. Man ļoti patika koncerts, patika tas, ka koncerts bija dažādās valodās un bija jautri! Būtu labāk, ja būtu bijis ilgāk. Baigi laba mūzika, forši mūziķi ! ” **8.b klase**

“Man ļoti patika dziesma “Tu esi mans draugs”, somu polka, dziesma par Rīgu, tautasdziesmas, R.Paula dziesmas. Mēs citiem arī ieteiktu apmeklēt šo koncertu, jo bija sirsnīgi, jautri un pamācoši.” **2.b klase**

“Manuprāt ir ļoti labi, ka bija stāvkoncerts- bērni pēc attālinātā laika ir “sasaistītāki”, ir labi, ka tādā brīvākā formā bija pasākums. Kopumā mums ļoti patika, bija pozitīvi un emocionāli. Man pat gribējās, ka viņi vēl vairāk atraisītos, bet pamazām…” **Skolotāja Sandra**.

“Mums ļoti patika koncertlekcija, īpaši – dejot, dziedāt, somu tautasdziesma un tas, ka tagad zinām leģendu par Lielo Kristapu. Uzzināju, ka Mežaparks ir atjaunots! Cerams, ka būs vēl šādi pasākumi!” **3.c klase**

“Paldies par jauko pasākumu! Bērniem patika viss! Pārrunās skolēni īpaši izcēla, ka Rūta un Jānis bija jautri, ka viņi pastāstīja par Lielo Kristapu. Patika, ka dziedāja somu valodā un drīkstēja līdzi darboties. Ļoti interesanti bija padomāt par to, kāda pēc gadiem būs Rīga… Jauki bija, ka zinājām atbildes uz uzdotajiem jautājumiem… Brīnišķīgs teikums no koncerta- Sapņosim lielus, skaistus sapņus!” **2.a klase.**